《述怀》
清代·程畹

螳勇晋文避，蛙怒越王式。军麾满天下，壮士亦间出。

巧迟非所钦，拙速安可得。垂成厄虎将，观衅动蚁贼。

当东忽赴西，欲南乃更北。艰难赖忠贞，枝梧竭心力。

苍天何不仁，斩刈未有极。远虑迥万里，近祸在顷刻。

淮南大布衣，慷慨善忧国。迂谋适不用，长剑黯无色。

偷生恋父母，千金买一息。大地结罗网，先后理莫测。

生年无几时，颠沛忽我逼。澄清长河水，何人乱使黑。

作歌以告哀，恸哭五情塞。

作者简介：程畹，字兰畦，仪徵人。诸生。有《啸云轩诗文集》。